b'\n_START_ARTICLE_\nSegway\n_START_PARAGRAPH_\nEl Segway Personal Transporter (Segway PT) \xc3\xa9s un vehicle de transport lleuger, girosc\xc3\xb2pic, el\xc3\xa8ctric, a dues rodes, autobalancejat, controlat per ordinador, inventat per Dean Kamen i presentat el desembre de 2001. \xc3\x89s produ\xc3\xaft per la companyia Segway Inc., amb seu a Bedford (Nou Hampshire, Estats Units)._NEWLINE_A principis de l\'any 2010 l\'empresa va ser comprada per un grup dirigit pel milionari brit\xc3\xa0nic Jimi Heselden, president de Hesco Bastion. Nou mesos m\xc3\xa9s tard moriria mentre provava un d\'aquests Segway._NEWLINE_El Segway \xc3\xa9s el primer dispositiu de transport amb autobalanceig. L\'ordinador i els motors situats a la base mantenen la base del Segway horitzontal tot el temps. L\'usuari s\'ha d\'inclinar cap a la direcci\xc3\xb3 que vulgui prendre (davant, enrere, dreta o esquerra). El motor \xc3\xa9s el\xc3\xa8ctric i silenci\xc3\xb3s, aconseguint els 20 km/h (15 km/h als P-s\xc3\xa8ries).\n_START_SECTION_\nHist\xc3\xb2ria\n_START_PARAGRAPH_\nAnteriorment a la seva demostraci\xc3\xb3 p\xc3\xbablica el 3 de desembre de 2001, diversos informes i rumors d\'un invent revolucionari es podien trobar en els mitjans, per\xc3\xb2 no hi havia detalls disponibles. La rebuda inicial va ser entusiasta: el CEO d\'Apple, Steve Jobs, va suggerir que les ciutats serien constru\xc3\xafdes al voltant d\'aquest nou m\xc3\xa8tode de transport, i John Doerr va predir vendes que arribarien als 1.000 milions de d\xc3\xb2lars molt abans que qualsevol altre producte anterior. Per afrontar la demanda esperada, la f\xc3\xa0brica de Bedford va ser dissenyada originalment per construir fins a 40.000 unitats mensuals._NEWLINE_Poc despr\xc3\xa9s de la demostraci\xc3\xb3, tres Segway PT van ser venuts en una subhasta a Amazon.com per m\xc3\xa9s de 100.000 d\xc3\xb2lars cada un. Despr\xc3\xa9s d\'alguns mesos, Amazon i el lloc oficial van comen\xc3\xa7ar les vendes regulars._NEWLINE_La companyia havia esperat vendre 50.000 unitats en el primer any, per\xc3\xb2 despr\xc3\xa9s de 21 mesos nom\xc3\xa9s s\'havien venut 6.000. La xifra va ser revelada durant la retirada volunt\xc3\xa0ria de tots els Segway PT el setembre de 2003. La condici\xc3\xb3 que va portar a la retirada va ser descrita en una nota de premsa com "Perill: Sota certes condicions operatives, particularment quan les bateries estan a prop del final de la c\xc3\xa0rrega, alguns Segway PT poden no donar la suficient pot\xc3\xa8ncia, ocasionant que el conductor caigui. Aix\xc3\xb2 pot succeir si el conductor accelera de manera brusca, troba un obstacle o continua conduint despr\xc3\xa9s de rebre un av\xc3\xads de bateria baixa"._NEWLINE_Tot i haver patit la companyia molts contratemps, el 2005 Segway Inc est\xc3\xa0 treballant per incrementar la seva quota de mercat i recuperar les inversions en recerca i desenvolupament i producci\xc3\xb3. Encara que algunes publicacions s\xc3\xb3n esc\xc3\xa8ptiques, \xc3\xa9s possible que Segway encara sigui un \xc3\xa8xit comercial una vegada que s\'hagin cobert les inversions (com va passar amb Iridium). Segway actualment t\xc3\xa9 m\xc3\xa9s de 100 concessionaris i distribu\xc3\xafdors internacionals._NEWLINE_L\'alt preu del dispositiu (entre US $4.000 i US $5.500, depenent del model) es considera el principal factor responsable de la baixa demanda. Els seguidors d\'aquesta tecnologia tamb\xc3\xa9 afirmen que la presentaci\xc3\xb3 del Segway va ser en part arru\xc3\xafnada quan els detalls abocats en un llibre manuscrit, la publicaci\xc3\xb3 se suposava que havia de coincidir amb la presentaci\xc3\xb3 del vehicle, va aixecar expectatives prematures. Els entusiastes del mateix afirmen que el p\xc3\xbablic en general est\xc3\xa0 espantat per la naturalesa revolucion\xc3\xa0ria del producte, encara que aquestes afirmacions no tenen una base aparent en cap estudi de mercat. Per eliminar possibles malentesos, i per eliminar la mala imatge associada amb el vehicle, Segway Inc ha obert concessionaris per tots els Estats Units en qu\xc3\xa8 la gent pot examinar i provar els Segway PT. Tot i aix\xc3\xad, no sembla que el mercat passi a considerar pr\xc3\xb2ximament l\'HT com a vehicle pr\xc3\xa0ctic per a \xc3\xbas diari en lloc de considerar-lo una joguina cara._NEWLINE_A finals del 2004, Segway Inc ha signat contractes de distribuci\xc3\xb3 en diversos pa\xc3\xafsos, incloent It\xc3\xa0lia i Corea del Sud. La companyia ha rebut respostes positives dels legisladors francesos i italians sobre la situaci\xc3\xb3 legal en ambd\xc3\xb3s pa\xc3\xafsos._NEWLINE_Tot i que els seus creadors creuen que l\'HT \xc3\xa9s ideal per a les \xc3\xa0rees urbanes denses, molts suburbis i grans ciutats (com Atlanta o Los Angeles) van ser dissenyats per ser recorreguts principalment per autom\xc3\xb2bils mitjan\xc3\xa7ant autopistes i carreteres interestatals. Les comunitats en les quals el Segway podria ser m\xc3\xa9s reeixit sembla que serien aquelles amb unes dist\xc3\xa0ncies menors entre la llar, el treball i les \xc3\xa0rees d\'esbarjo, de manera que l\'\xc3\xa8xit del HT en el mercat del transport personal (al contrari que el seu \xc3\xbas actual com a dispositiu d\'esbarjo) dep\xc3\xa8n en gran manera de l\'estil de desenvolupament urb\xc3\xa0 o l\'habilitat de produir futurs models assegurances amb velocitats majors.'